Správa Komisie Európskemu parlamentu a Rade o skúsenostiach získaných pri uplatňovaní nariadenia Európskeho parlamentu a Rady (ES) č. 91/2003 zo 16. decembra 2002 o štatistike železničnej dopravy /* KOM/2007/0832 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 20.12.2007 KOM(2007) 832 v konečnom znení SPRÁVA KOMISIE EURÓPSKEMU PARLAMENTU A RADE o skúsenostiach získaných pri uplatňovaní nariadenia Európskeho parlamentu a Rady (ES) č. 91/2003 zo 16. decembra 2002 o štatistike železničnej dopravy OBSAH ZHRNUTIE 3 1 ÚVOD 3 1.1 VÝCHODISKOVÁ SITUÁCIA A CIELE 3 1.2 POLITICKÝ KONTEXT 4 1.3 VYKONÁVACIE PREDPISY 5 1.4 POKRYTIE ČLENSKÝCH ŠTÁTOV A INÝCH KRAJÍN 6 2 IMPLEMENTÁCIA NARIADENIA 7 2.1 ZISTENÉ PROBLÉMY 7 2.1.1 Dodržiavanie právnych záväzkov 7 2.1.2 Zaťaženie vykazujúcich štátov vyplývajúce z implementácie a pravidelného zasielania údajov 9 2.1.3 Zber, spracovanie a overovanie správnosti údajov 9 2.1.4 Metodické problémy 10 2.2 VÝSLEDKY 10 2.2.1 Zasielanie údajov a overovanie ich správnosti 10 2.2.2 Metodické usmernenia 11 2.2.3 Zverejňovanie údajov 11 3 ZÁVERY 14 3.1 KRÁTKODOBÝ VÝVOJ 15 3.2 DLHODOBÝ VÝVOJ 15 ZHRNUTIE V článku 9 nariadenia Európskeho parlamentu a Rady (ES) č. 91/2003 zo 16. decembra 2002 o štatistike železničnej dopravy[1] sa stanovuje, že Komisia po uplynutí trojročného obdobia zberu údajov predloží Európskemu parlamentu a Rade správu o skúsenostiach získaných pri uplatňovaní tohto nariadenia. Cieľom tejto správy je splniť túto požiadavku po ukončení prvého trojročného obdobia zberu údajov (2003 – 2005). Po všeobecnom opise východiskovej situácie sa diskutuje o cieľoch a politickom kontexte právneho aktu a o niektorých problémoch spojených s implementáciou. Správa obsahuje aj informácie o hlavných dosiahnutých výsledkoch. V záverečnej časti sú uvedené závery a možný budúci vývoj. Implementácia tohto nariadenia viedla k zlepšeniu dostupnosti podrobných údajov o európskej nákladnej a osobnej železničnej doprave a údajov o železničných nehodách a k zlepšeniu kvality údajov a včasnosti ich poskytovania. Členské štáty sa usilovali splniť požiadavky nariadenia, pričom v záujme zlepšenia úplnosti údajov a včasnosti ich poskytovania je v tomto úsilí nutné naďalej pokračovať. 1 ÚVOD 1.1 VÝCHODISKOVÁ SITUÁCIA A CIELE Nariadenie 91/2003 malo poskytovať Komisii, ostatným inštitúciám EÚ, národným vládam a širokej verejnosti porovnateľné, spoľahlivé, harmonizované, pravidelné a úplné štatistické údaje o rozsahu dopravy a vývoji v oblasti nákladnej a osobnej železničnej dopravy v Európskej únii. Tento cieľ sa dosiahol rozšírením určitých základných aspektov už zbieraných údajov na základe smernice Rady o štatistike nákladnej železničnej dopravy (80/1177/EHS) tak, aby zahŕňali informácie o osobnej doprave, dopravných prúdoch a nehodách na železničnej sieti; informácie o druhu nebezpečného tovaru; informácie o type dopravnej jednotky a o národnej a medzinárodnej nákladnej a osobnej doprave na regionálnej úrovni (NUTS 2). Hlavné body nariadenia 91/2003 je preto možné zhrnúť takto: - Poskytovanie údajov by sa malo vzťahovať na všetky železnice v Spoločenstve. - Poskytovanie údajov sa stanovuje pre nákladnú a osobnú železničnú dopravu. Zozbierané údaje zahŕňajú ročnú a štvrťročnú štatistiku nákladnej a osobnej dopravy. - Povinnosť poskytovať údaje o mieste nakládky alebo vykládky v prípade nákladu alebo mieste nástupu alebo výstupu v prípade cestujúcich je územne vymedzená na úrovni NUTS 2. - Zozbierané informácie zahŕňajú štatistiku o dopravných prúdoch na železničnej sieti pre nákladné a osobné vlaky. - Poskytovanie údajov sa vzťahuje na štatistiku o železničných nehodách. 1.2 POLITICKÝ KONTEXT Rozvoj spoločnej dopravnej politiky vyžaduje čo najlepšie znalosti o rozsahu a vývoji osobnej a nákladnej železničnej dopravy. V bielej knihe Európska dopravná politika do roku 2010: čas rozhodnúť sa[2] bola ako cieľ dopravnej politiky Spoločenstva stanovená pomoc Európanom pri zabezpečení efektívnych a účinných dopravných systémov. Tento cieľ sa nezmenil ani v strednodobom preskúmaní bielej knihy[3], hoci sa orientoval viac na zabezpečenie trvalo udržateľnej mobility v Európe. Ústredným cieľom obnovenej stratégie udržateľného rozvoja EÚ[4] je udržateľná doprava. Štatistika železničnej dopravy Spoločenstva sa teda používa na plánovanie, monitorovanie a hodnotenie dopravnej politiky EÚ a ďalších politík EÚ, ako sú napríklad obnovená stratégia udržateľného rozvoja a fungovanie vnútorného trhu. Význam týchto údajov pre rozhodovanie EÚ stále narastá, napríklad na základe právomocí prenesených na Komisiu v rámci druhého a tretieho železničného balíka návrhov. Druhý železničný balík zahŕňa tri smernice (smernice o bezpečnosti, interoperabilite a otvorení trhu) a jedno nariadenie o Európskej železničnej agentúre. Tretí balík právnych predpisov zahŕňa dve smernice (smernicu o ďalšom otváraní trhu pre medzinárodnú železničnú osobnú dopravu a smernicu o vodičských preukazoch pre rušňovodičov) a jedno nariadenie (o právach a povinnostiach cestujúcich na železnici). Tieto informácie sa využívajú aj na zisťovanie pohybu cestujúcich a nákladu a výpočet ukazovateľov v členení podľa jednotlivých druhov dopravy v EÚ. Ďalšie príklady využitia týchto údajov pre potreby politík: - Európska železničná agentúra (ERA) má tiež záujem tieto údaje využiť pre svoju prácu, napríklad pre vypracovanie spoločných ukazovateľov bezpečnosti. - Tieto údaje sa môžu prípadne využiť aj na účely politiky životného prostredia v porovnaní s ostatnými druhmi dopravy. Potreba týchto údajov rastie spolu s politickou vôľou posilniť železničnú dopravu z dôvodov ochrany životného prostredia. Táto štatistika má význam pre mechanizmus predkladania správ o doprave a životnom prostredí (TERM), ktorý slúži na informovanie tvorcov dopravnej politiky EÚ a ktorý rozvíja Európska environmentálna agentúra v spolupráci s odborníkmi z členských štátov a Európskou komisiou. 1.3 VYKONÁVACIE PREDPISY Nariadením 91/2003 sa na Komisiu prenášajú vykonávacie právomoci, ktoré má podľa článkov 10 a 11 uplatňovať prostredníctvom komitologického postupu. Eurostat použil tento postup na prijatie súboru predpisov upravujúcich jednotlivé aspekty vykonávania nariadenia. Tieto predpisy sa prijímajú formou nariadení Komisie po poskytnutí stanoviska Výboru pre štatistický program. Doteraz boli prijaté dve vykonávacie nariadenia: - Nariadenie Komisie (ES) č. 1192/2003[5] z 3. júla 2003, ktoré ustanovuje najmä harmonizované definície, ktoré majú všetky štáty používať v štatistike železničnej dopravy, a súčasne upravuje obsah prílohy týkajúcej sa štatistiky nehodovosti; - Nariadenie Komisie (ES) č. 332/2007[6] z 27. marca 2007, ktoré ustanovuje technický formát na zasielanie údajov (súbory údajov majú mať zodpovedajúcu štruktúru a kódovanie). Ďalšie nariadenie Komisie je v súčasnosti predmetom diskusií v príslušných výboroch. Jeho cieľom je harmonizácia viacerých definícií a zmena a doplnenie prílohy H k nariadeniu 91/2003 tak, aby zodpovedala prílohe 1 k smernici 2004/49/ES o bezpečnosti železníc. 1.4 POKRYTIE ČLENSKÝCH ŠTÁTOV A INÝCH KRAJÍN Nariadenie 91/2003 sa uplatňuje priamo a v celom rozsahu vo všetkých členských štátoch. Nemusí byť transponované do vnútroštátnych právnych predpisov. Zaviedlo sa však postupné zavádzanie príloh k nariadeniu (pre určité železničné podniky, súbory údajov a ukazovatele) podľa určitých pravidiel a maximálne na obdobie troch rokov (do roku 2005 vrátane). Pokiaľ ide o Rumunsko a Bulharsko, oba štáty vyjadrili ochotu zabezpečiť plný súlad s právnymi predpismi EÚ v tejto oblasti od roku 2006 ako referenčného roku pre poskytovanie údajov. Rumunsko poskytlo takmer všetky údaje za rok 2005 v súlade s ustanoveniami nariadenia. Pokiaľ ide o kandidátske krajiny, Chorvátsko a Turecko poskytujú nejaké údaje, zatiaľ čo Bývalá juhoslovanská republika Macedónsko dosiaľ neposkytla žiadne informácie. V roku 2003 bolo nariadenie 91/2003 rozhodnutím Spoločného výboru EHP[7] formálne zahrnuté do Prílohy XXI (Štatistika) k Dohode o EHP. Podľa tohto rozhodnutia musí Nórsko zasielať údaje požadované v nariadení. V nariadení sa predpokladá zjednodušené vykazovanie, ktoré sa uplatňuje na údaje Lichtenštajnska[8]. Údaje na základe zásad nariadenia bude zasielať aj Švajčiarsko v súlade s dohodou medzi Európskym spoločenstvom a Švajčiarskou konfederáciou o spolupráci v oblasti štatistiky[9]. Švajčiarsko má údaje požadované v tomto nariadení zbierať najneskôr od začiatku roka 2006[10]. 2 IMPLEMENTÁCIA NARIADENIA 2.1 ZISTENÉ PROBLÉMY 2.1.1 Dodržiavanie právnych záväzkov Dodržiavanie povinnosti poskytovať údaje stanovené v nariadení zaznamenalo v posudzovanom období pozitívny vývoj. Tento trend vývoja vyplynul najmä zo skutočnosti, že ustanovenia príloh boli do praxe zavádzané postupne, takto: - Údaje za rok 2003 – po prvý raz sa požadovali tabuľky A1, A2, A3 a príloha I; - Údaje za rok 2004 – po prvý raz sa požadovali tabuľky A4, A5, A6, A7, A8 a A9 a prílohy B, C, D, E a H; - Údaje za rok 2005 – po prvý raz sa požadovali prílohy F a G. V tabuľke 1 sa uvádza stav poskytovania údajov za referenčný rok 2005 v členení podľa súborov údajov a periodicity. Podľa nariadenia 91/2003: - sa súbory údajov týkajúce sa prílohy E (štatistika nákladnej a osobnej dopravy) poskytujú so štvrťročnou periodicitou; - sa súbory údajov príloh A, B, C, D (štatistika nákladnej a osobnej dopravy) a H (štatistika nehodovosti) poskytujú s ročnou periodicitou; - sa súbory údajov príloh F (regionálna štatistika nákladnej a osobnej dopravy) a G (štatistika dopravných prúdov na železničnej sieti) poskytujú s päťročnou periodicitou (a musia sa poskytovať od referenčného roka 2005). Tabuľka 1: Dodržiavanie požiadaviek nariadenia týkajúcich sa včasnosti a úplnosti údajov v roku 2005 (referenčný rok) Údaje zasielané štvrťroč-ne | Údaje zasielané ročne | 5 rokov (od roku 2005) | T | problémy s včasným zasielaním | M | chýbajú niektoré tabuľky | Q | problémy s kvalitou, neúplné údaje | – | nevzťahuje sa | Pokiaľ ide o poskytovanie údajov za rok 2003, niektoré vykazujúce štáty mali problémy s poskytnutím určitých súborov údajov (najmä v súvislosti so štatistikou nehodovosti atď.) alebo určitých prvkov (pohyby vlakov atď.). V nasledujúcich dvoch rokoch sa poskytovanie údajov zlepšilo, avšak v záujme zlepšenia periodicity a úplnosti súborov údajov je ešte potrebné v tomto úsilí pokračovať. 2.1.2 Zaťaženie vykazujúcich štátov vyplývajúce z implementácie a pravidelného zasielania údajov Vo väčšine vykazujúcich štátov sa na zabezpečenie súladu s nariadením priamo využili existujúce údaje, a teda neboli prijaté žiadne osobitné opatrenia, pretože existujúce procesy na uspokojenie požiadaviek stačili. V niektorých štátoch však bolo potrebné rozšíriť zber údajov a zaviesť doplnkové postupy spracovania štatistiky. Treba poznamenať, že v nariadení sa nepredpokladala žiadna finančná podpora na pokrytie nákladov na jeho implementáciu. Pracovné zaťaženie spojené s pravidelným poskytovaním údajov považuje väčšina vykazujúcich štátov za prijateľné. Pre niektoré štáty je však zaťaženie veľké, najmä v prípade železničných podnikov ako poskytovateľov originálnych údajov a príslušných národných orgánov štátov, v ktorých sa uplatňujú liberalizačné predpisy EÚ, v dôsledku čoho v nich pôsobí množstvo nových železničných podnikov. Pokiaľ ide o náklady, pilotná štúdia realizovaná v roku 2006 Pracovnou skupinou pre programovanie a koordináciu európskeho štatistického systému ukázala, že situácia v jednotlivých štátoch je veľmi odlišná, pričom veľké rozdiely v priemerných ročných nákladoch na tvorbu štatistiky železničnej dopravy sú dokonca aj medzi členskými štátmi s podobnou veľkosťou a štruktúrou trhu. Až na pár výnimiek členské štáty potvrdili, že údaje uvedené v štúdii nákladov a výnosov[11] skutočne odrážajú celkovú výšku ročných nákladov na tvorbu štatistiky železničnej dopravy v súlade s nariadením 91/2003. 2.1.3 Zber, spracovanie a overovanie správnosti údajov Proces zberu a spracovania údajov vo vykazujúcich štátoch prebieha na základe klasického toku informácií zdola nahor. Vo všeobecnosti sa tento tok začína od železničného podniku, ktorý informácie zašle príslušnému národnému orgánu, ktorý národné údaje spracuje, overí ich správnosť a zašle ich do Eurostatu. V niektorých prípadoch používajú príslušné národné orgány informácie z iných zdrojov, ako sú napríklad ministerstvo dopravy, manažéri infraštruktúry alebo vnútroštátne orgány pre bezpečnosť, najmä ak ide o štatistiku dopravných tokov na železničnej sieti a štatistiku nehodovosti. Všetky príslušné národné orgány pred zaslaním údajov do Eurostatu overia ich správnosť prostredníctvom interne vyvinutých kontrolných postupov a/alebo predvalidačného softvérového nástroja poskytnutého Eurostatom. Pravidlá overovania správnosti upravujú mnohé aspekty tohto procesu vrátane formátu údajov, ich kódovania, vnútorného súladu každého súboru údajov, súladu medzi súbormi údajov a ukazovateľmi atď., pričom v prípade zistenia chýb sa údaje pred zaslaním do Eurostatu manuálne opravujú. 2.1.4 Metodické problémy Metodické ustanovenia vykonávacieho nariadenia 91/2003 vytvorili spoločný rámec na zabezpečenie harmonizovaného zberu údajov a dosahovanie porovnateľných výsledkov. V priebehu posudzovaného obdobia vznikli v oblasti metodiky tieto významné problémy: - Otázka zahrnutia, resp. nezahrnutia tranzitu cestujúcich; - Metodické problémy pri tvorbe prevodovej tabuľky medzi kódmi staníc UIC a regiónmi podľa NUTS 2 a jedného spoločného prevodného nástroja medzi NST/R a NST2000 (CPA, KN) na účely štatistiky dopravy; - Potreba harmonizácie definícií uvedených v smernici 49/2004 o bezpečnosti železníc a v nariadeniach o železničnej doprave (spolu so zmenami v rozsahu zberu údajov) s cieľom zlepšiť kvalitu štatistiky nehodovosti železničnej dopravy; - Metodická pomoc s prílohou G – Štatistika o dopravných prúdoch na železničnej sieti; - Problémy so zabezpečením súladu medzi prílohou I a poskytnutými údajmi. 2.2 VÝSLEDKY 2.2.1 Zasielanie údajov a overovanie ich správnosti V každej prílohe nariadenia 91/2003 sa stanovujú osobitné lehoty na zasielanie údajov zo strany vykazujúcich štátov. Počas posudzovaného obdobia sa dodržiavanie týchto lehôt zlepšilo. V oblasti technických opatrení súvisiacich so zasielaním údajov sa dosiahla vysoká úroveň štandardizácie. Údaje sa Eurostatu zasielajú elektronicky v požadovanej štruktúre súborov údajov a v požadovanom formáte záznamu. Tento prístup umožňuje rýchle začlenenie údajov do produkčnej databázy Eurostatu a včasné odhalenie základných chýb a neznámych kódov. Po načítaní údajov do databázy Eurostatu sa použijú podrobné postupy na overovanie správnosti, ktoré majú zabezpečiť kvalitu zasielaných údajov. Kontroluje sa vnútorný súlad súborov údajov, časový súlad, súvislosť medzi súbormi údajov a porovnanie výsledkov v oblasti dopravy medzi dvomi vykazujúcimi štátmi. Kvalitu údajov o nákladnej doprave (ktoré vychádzajú z nákladných listov) možno zhodnotiť ako dobrú. V dôsledku odlišných metodík zberu údajov používaných v jednotlivých členských štátoch nie je možné v prípade údajov o osobnej doprave dosiahnuť rovnakú úroveň kvality. Pokiaľ ide o štatistiku nehodovosti, tieto údaje sú niekedy skreslené samovraždami a pokusmi o samovraždu. Na časť údajov o nehodovosti ešte stále nepriaznivo vplýva nedostatočné prispôsobenie sa spoločným definíciám na národnej úrovni (pravdepodobne z dôvodu päťročného prechodného obdobia ustanoveného v nariadení 91/2003); uvedené harmonizované definície zabezpečia lepšiu kvalitu údajov. Toto hodnotenie vychádza zo zavedenia pevného spoločného metodického rámca, z úsilia vynaloženého na postupy spracovania a overovania správnosti údajov na národnej úrovni, ako aj z nadväzných kontrol kvality vykonaných v Eurostate pred zverejnením údajov. Väčšina členských štátov považuje úroveň zabezpečenia súladu s nariadením 91/2003 za dobrú. Najviac problémov vzniká pri poskytovaní informácií na regionálnej úrovni, a to z dôvodu nedostatočných zdrojov údajov a agregačných nástrojov, obmedzeného prístupu k údajom a, v niektorých prípadoch, problémov so spracovaním údajov. Mnohé vykazujúce štáty sa však neustále snažia túto situáciu zlepšiť, napríklad prostredníctvom pravidelných kontaktov s poskytovateľmi údajov s cieľom zrealizovať zasielanie údajov alebo prostredníctvom vývoja nových systémov na spracovanie údajov. 2.2.2 Metodické usmernenia Eurostat vypracoval Referenčnú príručku na implementáciu nariadenia 91/2003, ktorá má členským a iným vykazujúcim štátom poskytnúť usmernenia pri implementácii tohto nariadenia. Referenčná príručka sa každoročne aktualizuje o najnovšie informácie, dokumentáciu alebo usmernenia týkajúce sa zberu týchto štatistických údajov. Eurostat v spolupráci s členskými štátmi a UIC okrem toho vypracoval prevodovú tabuľku medzi kódmi staníc UIC a regiónmi podľa NUTS 2. 2.2.3 Zverejňovanie údajov Podľa článku 7 nariadenia 91/2003 môže Komisia zverejniť všetky údaje, ktoré členské štáty neoznačili za dôverné. V praxi túto doložku využilo len málo krajín, takže prevažná väčšina údajov poskytnutých Eurostatu sa môže zverejniť. Údaje uvedené v prílohe I (informácie o železničných podnikoch) sú v zmysle ustanovení nariadenia dôverné. Eurostat zverejňuje zozbierané údaje prostredníctvom svojej databázy, ktorá je bezplatne prístupná na internetovej stránke Eurostatu. V súčasnosti existuje už 19 tabuliek, do ktorých sa vkladajú údaje uvedené v prílohách A až E a H. Ich počet sa v tomto roku (2007) zvýši, pretože sa zverejnia údaje uvedené v prílohách F a G. Eurostat zverejňuje tieto údaje aj v osobitných publikáciách, ako napr. v sérii Štatistika v kocke (Statistics in Focus) alebo v tlačových správach, prostredníctvom ktorých sa na tieto údaje upozornia média a široká verejnosť. Na základe údajov, ktoré boli zaslané na základe ustanovení nariadenia, bolo možné vydať tri publikácie Štatistika v kocke s údajmi za rok 2005: - Železničné nehody v rámci Európskej únie v rokoch 2004 – 2005; - Nákladná železničná doprava v roku 2005; - Osobná železničná doprava v rokoch 2004 – 2005. Tabuľka 2 obsahuje niektoré základné údaje o železničnej doprave v Európe zozbierané na základe tohto nariadenia. Tabuľka 2: Celkový objem[12] osobnej a nákladnej dopravy a počet osôb, ktoré zahynuli pri železničných nehodách, v členení podľa krajín, za rok 2005 Osobná doprava (v mil. okm) | Zmena v porovnaní s r. 2004 (v %) | Nákladná doprava (v mil. tkm) | Zmena v porovnaní s r. 2004 (v %) | Počet ľudí, ktorí zahynuli pri železničných nehodách[13] | Belgicko | 8305 | -4,3 | :c[14] | 5,7 14 | 24 | Česká republika | 6667 | 1,3 | 14866 | -1,5 | 249 | Dánsko | 5957 | 0,7 | 1976 | -14,9 | 23 | Nemecko | 78244 | 7,4 | 95421 | 3,8 | 157 | Estónsko | 248 | 28,6 | 10639 | 1,4 | 21 | Grécko | 1854 | 11,1 | 613 | 3,6 | 26 | Španielsko | 21153 | 4,1 | 11635 | -2,0 | 65 | Francúzsko | 76886 | 3,4 | 40701 | -9,8 | 79 | Írsko | 1781 | 12,6 | 303 | -24,1 | 0 | Taliansko | 50088 | 1,7 | 22761 | 2,6 | 99 | Cyprus | - | - | - | - | - | Lotyšsko | 894 | 10,3 | 19779 | 6,2 | 5 | Litva | 280 | -1,0 | 12457 | 7,0 | 33 | Luxembursko | 267 | 5,8 | 392 | -33,9 | 0 | Maďarsko | 9851 | -3,1 | 9090 | 3,9 | 91 | Malta | - | - | - | - | - | Holandsko | 14036 | -0,4 | 5025 | -3,8 | 25 | Rakúsko | 9236 | 5,0 | 18957 | 1,1 | 44 | Poľsko | 17882 | -3,0 | 49972 | -4,5 | 291 | Portugalsko | 3809 | 1,5 | 2422 | 6,1 | 99 | Slovinsko | 716 | 3,0 | 3245 | 3,0 | 5 | Slovensko | 2182 | -2,0 | 9463 | -2,5 | 7 | Fínsko | 3478 | 3,8 | 9706 | -4,0 | 22 | Švédsko | 8910 | 3,2 | 21675 | 3,9 | 21 | Spojené kráľovstvo | 44415 | 2,5 | 22322 | -1,0 | 74 | Európska únia 25 | : | : | : | : | 1464 | Bulharsko | : | : | : | : | : | Chorvátsko | 1227 | 5,0 | 2835 | 13,7 | 35 | FYROM | : | : | : | : | : | Island | - | - | - | - | - | Lichtenštajnsko | 1 | 0,0 | 17 | -17,3 | 0 | Nórsko | 2709 | 3,4 | 3149 | 10,7 | 4 | Rumunsko | 7960 | -7,6 | 16582 | -2,6 | 36 | Švajčiarsko[15] | : | : | : | : | : | Turecko | 5036 | -3,8 | 9077 | -2,7 | 154 | 3 ZÁVERY Skúsenosti a výsledky získané v súvislosti s implementáciou nariadenia 91/2003 sa môžu celkovo hodnotiť ako veľmi pozitívne. Prijatie tohto nariadenia, úsilie a prostriedky vynaložené na vypracovanie právnych požiadaviek na národnej úrovni aj zo strany Eurostatu umožnili rýchlo získať porovnateľné a spoľahlivé výsledky. Táto skutočnosť má mimoriadny význam v prípade desiatich členských štátov, ktoré do EÚ vstúpili v roku 2004. Väčšie problémy so zberom údajov o železničnej doprave sa vyskytli v štátoch s rozvinutým trhom železničnej dopravy (v ktorých pôsobí veľa prevádzkovateľov železníc). V nasledujúcich dvoch rokoch sa poskytovanie údajov zlepšilo, hoci ešte stále pretrvávajú problémy, najmä pokiaľ ide o periodicitu a úplnosť súborov údajov. Vďaka procesu neustáleho učenia (v priebehu predchádzajúcich troch rokov) boli všetky štvrťročné údaje za rok 2006 dostupné už v máji 2007 (všetky členské štáty dodržali termín na zaslanie štvrťročných údajov). Niektoré štáty dosiahli veľký pokrok pri uvoľňovaní obmedzení v súvislosti s dôvernosťou niektorých tabuliek. Na začiatku označilo 7 krajín niektoré tabuľky za dôverné, no vďaka kontaktom národných štatistických úradov so železničnými podnikmi sa tieto údaje mohli zverejniť. V súčasnosti uplatňujú obmedzenia na zverejňovanie týchto údajov len tri štáty (Rakúsko[16], Belgicko[17] a Bulharsko[18]). V týchto štátoch ešte prebieha proces zverejňovania týchto údajov. V dôsledku tejto skutočnosti nie sú ešte stále k dispozícii súhrnné údaje za EÚ (v prípade niektorých ukazovateľov). To vážne obmedzuje monitorovanie trhu železničnej dopravy na európskej úrovni, a tým aj užitočnosť daných súborov údajov. Väčšina problémov súvisiacich s výkladom nariadenia, zberom, spracovaním, zasielaním a overovaním správnosti údajov sa riešila a riadne ošetrila. Implementácia tohto nariadenia viedla k zvýšeniu dostupnosti údajov o odvetví a k zlepšeniu ich kvality a včasnosti ich poskytovania. Pokiaľ ide o využitie údajov, získané výsledky sa môžu uplatniť priamo pri tvorbe politiky, najmä pri rozvoji, implementácii a monitorovaní politík v odvetví železničnej dopravy na národnej úrovni a na úrovni EÚ. Zverejňovanie údajov prostredníctvom jednotlivých verejných médií prispelo k zviditeľneniu celého procesu a k návratnosti investovaných prostriedkov v prospech občanov. 3.1 KRÁTKODOBÝ VÝVOJ V krátkodobom horizonte by sa malo úsilie zamerať na tieto problémy: - Dokončenie zavádzania harmonizovaných definícií v záujme lepšej porovnateľnosti údajov z jednotlivých krajín a o jednotlivých druhoch dopravy. - Zahrnutie niektorých údajov o železničných nehodách (ktoré v súčasnosti nezávisle od seba zbierajú ERA a Eurostat) a ich harmonizácia s cieľom vyhnúť sa v budúcnosti duplicitnej práci a zverejňovaniu odlišných údajov. - Je potrebné ďalej zlepšovať kvalitu údajov pre určité prvky a včasnosť ich zasielania. Niektoré vykazujúce štáty musia vyvinúť dodatočné úsilie, aby poskytovali spoľahlivé a porovnateľné údaje a zlepšili včasnosť ich poskytovania. - Zverejňovanie údajov o dopravných tokoch na železničnej sieti a regionálnych údajov. - Rozšírenie EÚ o Bulharsko a Rumunsko. Eurostat bude venovať osobitnú pozornosť zabezpečeniu súladu týchto dvoch nových členských štátov s právnymi predpismi EÚ o štatistike železničnej dopravy. - Úplné odstránenie obmedzení v súvislosti s dôvernosťou údajov v záujme umožnenia včasného zverejnenia súhrnných údajov za EÚ. 3.2 DLHODOBÝ VÝVOJ V závislosti od potrieb používateľov údajov môže byť navrhnutý a prediskutovaný zber nových ukazovateľov (napr. počet najazdených vlakokilometrov v členení na dieselové a elektrické vlaky by mohol byť užitočný na účely výpočtu vplyvu na životné prostredie). Možno diskutovať aj o možnosti zberu údajov o vysokorýchlostných osobných vlakoch (počet cestujúcich, osobokilometre a vlakokilometre). Vykazujúce štáty však jasne uviedli, že zbieranie väčšieho počtu informácií by spôsobilo problémy a zdôraznili, že každé ďalšie zaťaženie spojené so zberom štatistických údajov vo všeobecnosti a o železničnej doprave je potrebné riadne zdôvodniť. V budúcnosti je možné očakávať najmenej dve zmeny, ktoré nesúvisia s novými požiadavkami na údaje: - Mierne skrátenie lehoty na zasielanie údajov na päť mesiacov od konca sledovaného obdobia v prípade ročných údajov o cestujúcich v železničnej doprave, v súlade so zberom štatistických údajov o iných druhoch dopravy. - Rozšírenie územného pokrytia buď v súvislosti s budúcim rozšírením EÚ alebo s dobrovoľným zapojením tretích krajín prostredníctvom dohôd o spolupráci. [1] Nariadenie Európskeho parlamentu a Rady (ES) č. 91/2003 zo 16. decembra 2002 o štatistike železničnej dopravy, Ú. v. ES L 14, 21.1.2003, s. 1. [2] KOM(2001) 370 z 12. septembra 2001. [3] KOM(2006) 314 z 22. júna 2006: „Udržujte Európu v pohybe – Trvalo udržateľná pohyblivosť pre náš kontinent. Strednodobé preskúmanie bielej knihy Európskej komisie o doprave z roku 2001“. [4] Európska rada ju prijala na svojom zasadnutí 15. – 16. júna 2006. [5] Nariadenie Komisie (ES) č. 1192/2003 z 3. júla 2003, ktorým sa mení a dopĺňa nariadenie Európskeho parlamentu a Rady (ES) č. 91/2003 o štatistike železničnej dopravy, Ú. v. EÚ L 167, 4.7.2003, s. 13. [6] Nariadenie Komisie (ES) č. 332/2007 z 27. marca 2007 o technických opatreniach na zasielanie štatistiky železničnej dopravy (Text s významom pre EHP), Ú. v. EÚ L 88, 29.3.2007, s.16. [7] Rozhodnutie Spoločného výboru EHP č. 12/2004 zo 6. februára 2004, ktorým sa mení a dopĺňa príloha XXI (Štatistika) k Dohode o EHP, Ú. v. EÚ L 116 z 22. apríla 2004, s. 63-64. [8] Údaje za Lichtenštajnsko poskytuje Rakúsko, keďže na území Lichtenštajnska pôsobí len jeden (rakúsky) železničný podnik. [9] Podpísaná 26. októbra 2004 a schválená rozhodnutím Rady z 27. februára 2006 o uzavretí Dohody medzi Európskym spoločenstvom a Švajčiarskou konfederáciou o spolupráci v oblasti štatistiky, Ú. v. EÚ L 90 z 28. marca 2006, s. 1-21. [10] Príloha A Štatistika dopravy a turistického ruchu k uvedenej Dohode. [11] Správa bola členským štátom predložená a bola s nimi prerokovaná na stretnutí Pracovnej skupiny pre programovanie a koordináciu európskeho štatistického systému 19. júna 2006 (bod programu 2.1 Preskúmanie priorít – výsledky z pilotných štúdií o nákladoch a výnosoch ). [12] Zjednodušené a podrobné vykazovanie, všetky typy dopravy (medzinárodná, národná, tranzit výlučne na dopravu tovaru). [13] Niektoré údaje môžu zahŕňať aj samovraždy. [14] Údaje sú dôverné vzhľadom na doložku o dôvernosti údajov, ktorá sa vzťahuje na zjednodušené vykazovanie (malé podniky); údaj za veľké podniky (podrobné vykazovanie) bol 8 130 miliónov tkm v roku 2005. [15] Švajčiarsko poskytuje údaje o železničnej doprave od roku 2006 ako referenčného roka (v súlade s Dohodou medzi Európskym spoločenstvom a Švajčiarskou konfederáciou o spolupráci v oblasti štatistiky, Ú. v. EÚ L 90 z 28. marca 2006, s. 1-21). [16] Tabuľky A3, F1 a F2 sú dôverné, tabuľky C1, C2, C3 C4, E2, F3, F4 sú v procese zverejňovania. [17] Dôverná je tabuľka B1 za roky 2004 a 2005. [18] Tabuľky E1 a E2 – prebieha proces ich zverejňovania.